“หุ้นเอเชีย” เปิดผันผวน หลัง “สหรัฐ” เปิดตัวเลขเงินเฟ้อ สูงกว่าคาด
“ตลาดหุ้นเอเชีย” เปิดผันผวน ตามดาวโจนส์ ภายหลัง “สหรัฐ” เปิดตัวเลขเงินเฟ้อสูงกว่าคาด ซึ่งจะเป็นปัจจัยหนุนให้เฟดเร่งปรับขึ้นอัตราดอกเบี้ย
“ตลาดหุ้นเอเชีย” เปิดผันผวน ตามดาวโจนส์ ภายหลัง “สหรัฐ” เปิดตัวเลขเงินเฟ้อสูงกว่าคาด ซึ่งจะเป็นปัจจัยหนุนให้เฟดเร่งปรับขึ้นอัตราดอกเบี้ย
3 ต.ค. 2565

ผู้สื่อข่าวรายงานว่า ตลาดหุ้นเอเชียเปิดไร้ทิศทางในวันนี้ หลังตลาดหุ้นสหรัฐดิ่งลงอย่างหนักเมื่อวันศุกร์ ภายหลังจากสหรัฐเปิดเผยข้อมูลเงินเฟ้อที่สูงกว่าคาด ซึ่งจะเป็นปัจจัยหนุนให้ธนาคารกลางสหรัฐ (เฟด) เร่งปรับขึ้นอัตราดอกเบี้ย
ดัชนี NIKKEI 225 ตลาดหุ้นญี่ปุ่นเปิดวันนี้ที่ 25,778.95 จุด ลดลง 158.26 จุด หรือ -1.61% ขณะที่ ดัชนี HSI ตลาดหุ้นฮ่องกงเปิดวันนี้ที่ 17,050.25 จุด ลดลง 172.58 จุด หรือ -1% ส่วนตลาดหุ้นจีนปิดทำการวันที่ 3-7 ต.ค.65 เนื่องในวันชาติ ขณะที่ ตลาดหุ้นเกาหลีใต้ปิดในวันนี้ เนื่องในวันชาติ
กระทรวงพาณิชย์สหรัฐเปิดเผยว่า ดัชนีราคาการใช้จ่ายเพื่อการบริโภคส่วนบุคคล (PCE) พื้นฐาน ซึ่งไม่นับรวมหมวดอาหารและพลังงาน และเป็นมาตรวัดอัตราเงินเฟ้อที่เฟดให้ความสำคัญ เพิ่มขึ้น 4.9% ในเดือนส.ค. เมื่อเทียบรายปี และสูงกว่าที่นักวิเคราะห์คาดการณ์ที่ระดับ 4.7% จากระดับ 4.7% ในเดือนก.ค. และเมื่อเทียบรายเดือน ดัชนี PCE พื้นฐาน เพิ่มขึ้น 0.6% ในเดือนส.ค. และสูงกว่าที่นักวิเคราะห์คาดการณ์ที่ระดับ 0.5% หลังจากทรงตัวในเดือนก.ค.
ทั้งนี้ ดัชนี PCE ถือเป็นมาตรวัดเงินเฟ้อที่สามารถตรวจจับการเปลี่ยนแปลงในพฤติกรรมของผู้บริโภค และครอบคลุมราคาสินค้าและบริการในวงกว้างมากกว่าข้อมูลดัชนีราคาผู้บริโภค (CPI) จากกระทรวงแรงงานสหรัฐ
โดยธนาคารกลางญี่ปุ่น (BOJ) เปิดเผยในวันนี้ว่า ดัชนีความเชื่อมั่นของกลุ่มผู้ผลิตรายใหญ่ของญี่ปุ่นในไตรมาส 3/65 ปรับตัวลงติดต่อกันเป็นไตรมาส 3/65 เนื่องจากผลกระทบของต้นทุนการวัตถุดิบปรับตัวสูงขึ้น
ทั้งนี้ ดัชนีความเชื่อมั่นของกลุ่มผู้ผลิตรายใหญ่ของญี่ปุ่น (ทังกัน) ประจำไตรมาส 3/65 ซึ่งรวมถึงผู้ผลิตรถยนต์และสินค้าอิเล็กทรอนิกส์นั้น ลดลงสู่ระดับ 8 จากระดับ 9 ในไตรมาส 2/65 และต่ำกว่าที่นักวิเคราะห์คาดการณ์ไว้ที่ระดับ 11
ส่วนในสัปดาห์นี้ ธนาคารกลางออสเตรเลียจะประกาศการตัดสินใจเรื่องอัตราดอกเบี้ยนโยบาย ขณะที่ หลายประเทศในเอเชียมีกำหนดรายงานข้อมูลเงินเฟ้อ